สรุปประเด็นแถลงของ TRUE กับ DTAC เรื่องควบรวมกิจการ
เมื่อไม่กี่นาทีที่ผ่านมา ซีอีโอของ 2 บริษัท ทั้งคุณ Sigve Brekke ประธานและซีอีโอของกลุ่ม Telenor และคุณศุภชัย เจียรวนนท์ จากเครือซีพี ได้มีการแถลงการณ์เพิ่มเติม
22 พ.ย. 2564

สรุปประเด็นแถลงของ TRUE กับ DTAC เรื่องควบรวมกิจการ /โดย ลงทุนแมน
เมื่อไม่กี่นาทีที่ผ่านมา ซีอีโอของ 2 บริษัท ทั้งคุณ Sigve Brekke ประธานและซีอีโอของกลุ่ม Telenor และคุณศุภชัย เจียรวนนท์ จากเครือซีพี ได้มีการแถลงการณ์เพิ่มเติม ในหัวข้อ Equal partnership for Thailand’s digital transformation โดยทางลงทุนแมนสรุปมาเป็นข้อ ๆ ได้ ดังนี้
คุณ Sigve Brekke ระบุว่าเทคโนโลยีนับเป็น Perfect Revolution หรือการปฏิวัติขั้นสมบูรณ์ของเศรษฐกิจทั้งโลก ซึ่งในระดับภูมิภาค ประเทศไทยเป็นหนึ่งในประเทศที่มีศักยภาพในการปรับตัว
ทั้งตัวเราเอง ภาครัฐ และภาคธุรกิจได้หมุนเข้ามาโลกดิจิทัลอย่างมีประสิทธิภาพ
นั่นจึงเป็นเหตุผลทำให้ C.P. Group เจ้าของ TRUE และ Telenor Group เจ้าของ DTAC ตัดสินใจจัดตั้งบริษัทร่วมกัน โดยทั้งคู่จะเข้าไปถือหุ้นในสัดส่วนเท่า ๆ กัน
คุณ Sigve Brekke บอกว่ารายได้ใหม่ของบริษัทใหม่จะอยู่ที่ราว 217,000 ล้านบาท
ในขณะที่บริษัทจะมีกำไรก่อนหักค่าใช้จ่ายด้านดอกเบี้ย ภาษี และค่าเสื่อม 83,000 ล้านบาท
สำหรับส่วนแบ่งการตลาดเชิงรายได้ จะอยู่ที่ 40% 
ซึ่งจะเท่ากันกับบริษัท ADVANC เจ้าของ AIS
โดยเขาได้ให้เหตุผลว่าที่เปรียบเทียบส่วนแบ่งการตลาดเชิงรายได้ก็เพราะว่าคนไทยบางคนอาจจะถือมากกว่า 1 ซิม ดังนั้นการดูรายได้จะแม่นยำกว่า ซึ่งทางคุณ Sigve Brekke ก็ยังได้ย้ำว่าแม้จะเกิดการควบรวมกันแล้ว AIS ก็ยังคงเป็นบริษัทที่มีส่วนแบ่งตลาดในเชิงรายได้มากกว่า
สำหรับบริษัทที่จัดตั้งขึ้นใหม่นั้น จะไม่ได้ทำเพียงสัญญาณโทรศัพท์หรืออินเทอร์เน็ต แต่จะเน้นเพิ่มเติมไปที่การสร้างระบบนิเวศดิจิทัล ในที่นี้รวมไปถึงการจัดตั้ง VC หรือบริษัทให้เงินระดมทุนแก่สตาร์ตอัป โดยเบื้องต้นคาดการณ์ขนาดเงินระดมทุนอยู่ที่ 200 ล้านดอลลาร์สหรัฐ หรือราว 6.6 พันล้านบาท เพื่อเข้าไปลงทุนในสตาร์ตอัปไทย
แล้วอะไรจะเกิดขึ้นบ้างหลังจากนี้ ?
คุณ Sigve Brekke ระบุว่าทั้ง 2 บริษัทจะมีการทำเรื่องดังต่อไปนี้
- Due Diligence หรือ การตรวจสอบวิเคราะห์สถานะ การตรวจสอบและประเมินทรัพย์สินตลอดจนหนี้สินของบริษัทว่ามีมูลค่าถูกต้องครบถ้วนตามบัญชี คาดว่าจะเรียบร้อยในไตรมาสแรกของปีหน้า
- ลงนามในสัญญา ที่มีผลทางกฎหมายและเข้าสู่กระบวนการร่วมกับผู้กำกับดูแล
- ท้ายที่สุดคือ การทำ Tender Offer หรือ การทำคำเสนอซื้อหลักทรัพย์ทั้งหมด จากผู้ถือหุ้นอื่นของทั้ง TRUE และ DTAC
ในขณะที่ทางด้าน คุณศุภชัย เจียรวนนท์ ก็ได้ย้ำว่าธุรกิจโทรคมนาคมในประเทศไทย มาถึงจุดที่ไปต่อได้ยาก
โดยทั้ง 2 บริษัท TRUE และ DTAC มีข้อจำกัด ไม่สามารถเพิ่มมูลค่าต่อกับผู้บริโภคได้ทันตามเศรษฐกิจที่เปลี่ยนไปเร็ว และปัจจุบันยังคงอยู่กับธุรกิจที่เกี่ยวข้องกับโครงสร้างพื้นฐานเป็นหลัก
การเลือกเป็นพันธมิตรหรือผนึกกำลังกันกับ Telenor จึงเป็นกลยุทธ์ที่ไปได้ไกลกว่าและต้องการให้บริษัทใหม่นี้เป็นส่วนหนึ่งของระบบนิเวศในการสร้างเทคโนโลยีใหม่ ๆ ให้กับประเทศไทย
โดยบริษัทใหม่ที่จัดตั้งขึ้นร่วมกัน นอกจากจะทำธุรกิจโทรคมนาคมแล้ว
ก็จะเน้นไปที่ธุรกิจเทคโนโลยีในเมกะเทรนด์โลก เช่น ธุรกิจคลาวด์, IoT ไปจนถึงศึกษาความเป็นไปได้เรื่องธุรกิจเทคโนโลยีทางอวกาศ
ในขณะที่การจัดตั้ง VC ที่จะเข้าไปสนับสนุนสตาร์ตอัปไทย มูลค่าราว 6.6 พันล้านบาทนั้น
ก็เพื่อต้องการเป็น “Technology Hub” ที่จะสร้างสภาพแวดล้อมให้สตาร์ตอัปไทย สามารถเข้าไปแข่งขันในระดับภูมิภาคได้ เช่นกัน..
Reference
- งานแถลงข่าว Equal partnership for Thailand’s digital transformation ที่ลงทุนแมนเข้าร่วมรับชม